Eesti Filmitootjate Liidu 26. Veebruar 2024

Toetus vastavalt käskkirjale nr. 19 30.3.2020

Aruanne

MTÜ Eesti Filmitootjate Liit sai toetuse osalemaks Tallinna Ülikooli Balti filmi, media ja kunstide instituudi ja Eesti Kinoliidu koostöös balti kolleegidega läbiviidavas projektis FILMSKILLS suuruses 8.000€, mille peamine eesmärk oli Balti riikide filmiametite ühiste kutsestandardite arendamine.

FILMS KILLS projekti käigus kaardistati Balti riikide filmimeeskonnad, loodi 30 joonealuse filmikutse kirjeldused ja veebileht, mis tutvustab tööd Balti riikide filmitööstuses. Lisaks tutvustatakse videote jt. materjalide abil filmiametiteks vajalikke oskusi nii uutele tulijatele kui neile, kes soovivad filmitööstuse sees end täiendada, kutset muuta või lihtsalt selgust täpsete tööülesannete ja ootuste osas.

MTÜ Filmitootjate Liidu ülesanne oli juhtida filmikutsete kirjelduste koostamist ning tagasisidestamist erialaprofessionaalide poolt. Esmases järgus kaasati eesti erinevate osakondade spetsialistid põhjalike kirjelduste koostamiseks spetsiifiliste erialanüansside sõnastamiseks.

Selleks viidi läbi nii zoomikohtumisi kui personaalseid intervjuusid rohkem kui 15 inimesega. Seejärel koostati 30 filmikutse kirjeldused, ning konsulteeriti läti ja leedu kolleegidega, et saavutada ühtlustatud detailsuse aste kõigi kolme Balti riigi dokumentides.

Valminud dokumendid liikusid professionaalseks tagasisideks jälle kõikide filmikutsete esindusorganisatsioonide liikmetele ning üheskoos tööstusega leiti parim lahendus filmiametite kirjeldamiseks.

Kuigi FilmSkills kutsete kirjelduste näol pole tegu ametlike dokumentidega, on see oluline samm ametite õigete nimetamiste, kirjeldamiste, õpetamise ja hindamiste suunas.

Võimalikult palju  kasutati rahvuskeelseid termineid, et need juurduks igapäevases keeles ja ametite ja rollide tõlkimisel ja mõistmisel tekiks üksmeel ja algallikas.

Ka koduleht [balticfilmskills.com](https://balticfilmskills.com/et/) on neljas keeles.

FilmSkills meeskond loodab, et antud kutsete kirjeldused on oluliseks tõukeks kutseorganisatsioonidele liikuda ka ametike kvalifikatsiooni dokumentide ja eksamite suunas. Lisaks oskavad filmikooli lõpetanud tudengid hinnata oma oskuseid ja taset täpsemalt, karjäärivalikuid ja ameteid aga laiemalt kui kõrgkoolis omandatud loominguline eriala.

Lisaks kutsete kirjeldusele analüüsis uurimisrühm ka filmikutsete hindamise kriteeriume ja võimalikku metoodikat. Lähtuvalt kutsete kirjeldustest koostati dokument, mis annab soovitusi nii kutsesobivuse kui oskuste hindamise läbiviimiseks.

Võttes aluseks kutsete kirjelduses väljatoodud ametioskuseid, lõid BFM, Läti Kultuuriakadeemia ja Leedu Muusika ja Teatriakadeemia 16 uut joonealuse ameti kursust. Need detailsed ja ajakohased kutsete kirjelduse baasil valminud kavad aitavad filmikoolide õppejõududel ja ka spetsialistidel, kes on huvitatud meistriklassi andma, luua oma kursus, mis katab kõiki vajalikke ametioskuseid.

Avalikkusele on suunatud koduleht [balticfilmskills.com,](https://balticfilmskills.com/et/) kus saab tutvuda nii ametikirjelduste kui ka ameteid tutvustavate videotega. Siin saavad sõna Balti riikide oma eriala parimad spetsialistid, tutvustades tööd kindlas ametis aga ka filmisektoris laiemalt.

Veebilehe eesmärgiks on levitada projekti tulemusi aga ka koolitada ja teavitada filmisektorist kui tööandjast ja karjäärivõimalusest. Veebilehe levitamisel ja kutsetest teavitamisel on tehtud koostööd Töötukassaga. Koostöös viidi läbi ka Karjääripeatuse nimeline veebikoolitus, kus filmivaldkonna spetsialistid tutvustasid oma tööd ja ka valminud veebilehte.

# MTÜ Eesti Filmitootjate Liit oli üks FILMSKILLS projekti tutvustava seminari korraldajatest PÖFFi raames toimunud filmitööstusele suunatud filmiturul Baltic Event; seminar leidis aset 15. novembril 2023 ja viidi läbi Nordic Hotel Forumis.

Toetuse kasutamise finantsaruanne:

|  |  |  |
| --- | --- | --- |
| Projekti eelarve | Planeeritud | Tegelik |
|  |  |  |  |
| Üksikintervjuude läbiviimine | 2000 |  | 1800 |
| Kohtumised erialaliitudega | 1000 |  | 2000 |
| Küsimustiku koostamine ja analüüs | 2400 |  | 1200 |
| Tehnika rent | 1200 |  | 1200 |
| Ruumide rent ja sidekulud | 600 |  | 840 |
| Uurimistööd rahvusvahelisel tasandil | 800 |  | 350 |
| Projektijuhtimine | 800 |  | 800 |
|  |  |  |  |
| Kokku | 8800€ |  | 8190€ |

FILMSKILLS projekt ei ole meie jaoks veel läbi.

Kuna projekt kestis vaid 2 aastat, siis jõuti tegeleda vaid osade kutsetega, keskendudes just võttemeeskonna liikmetele. Kuna filmitööstus on pidevas arengus, siis tuleks kutsete kirjeldusi ja kursuseid täiendada pidevalt ja süsteemselt ning MTÜ Eesti Filmitootjate Liit on partneriks ka edasises arengus.

Et juba loodud koduleht ja materjalid leiaksid vajalikku kasutust ja edasiarendust, töötame selle nimel, et suunata veebilehe edasine haldamine Eesti Filmitööstuse Klastri kui juhtiva eesti filmivaldkonna katusorganisatsiooni alla.

Toetuse jäägi 690€ plaanime kasutada veebilehe haldamise ületoomise kuludeks ning alles seejärel saame lugeda projekti lõppenuks.

Osalemine FilmSkills projektis on andnud eesti erinevatele filmitegijatele inspratsiooni filmivaldkonna süsteemsuse suurendamiseks ning sellest tulenevalt korraldab Eesti Filmitööstuse Klaster kui olulisim Eesti filmitööstust esindav katusorganisatsioon käesoleva aasta märtsikuus Eesti Filmitööstuse Kevadseminari.

Täname väga toetuse eest, ning loodame, et eesti filmivaldkonna arengule kaasaaitavad tegevused leiavad ka edaspidi Teiepoolselt toetust.

Lugupidamisega

Kristel Tõldsepp

Juhatuse liige

MTÜ Eesti Filmitootjate Liit